एटीएम में राशि खत्म होने से कैश लेने बैंक की कतार में खड़ा रहना पड़ रहा
नगर की स्टेट बैंक आॅफ इंडिया में राशि निकालने व जमा एक ही काउंटर पर होने से शनिवार को ग्राहकों को परेशानी का सामना करना पड़ा। घंटों कतार में खड़े रहने के बाद भी कई लोगों को निराश होकर लौटना पड़ा। शनिवार को बैंक में कर्मचारियों की कुर्सी भी खाली दिखने से स्टाफ कम नजर आया जिसके कारण काउंटरों पर ग्राहक खड़े होकर परेशान होते रहे।
बैंक की कतार में खड़े कांतिलाल पंडित ने बताया कैश निकालने में दो घंटे का समय लग रहा है। एटीएम में भी राशि नहीं होने से बैंक की कतार में खड़ा रहना पड़ रहा। माह की 1 से 10 तारीख के बीच अनेक वेतनभोगी कर्मचारियों का वेतन भी इसी बैंक में जमा होता है। कई कर्मचारी शनिवार को अपने खाते से राशि निकालने के लिए कतार में खड़े रहे। लोक निर्माण विभाग में सड़क पर पैचवर्क आदि का कार्य करने वाले कर्मचारी देवा, दीता, मेसरु, ईदा, मंगलराम सहित सिंचाई विभाग में कार्य करने वाले बरमंडल नि. रामचंद्र गुर्जर भी यहां राशि निकालने के लिए कतार में खड़े रहे। सभी ने बताया दो घंटे से ज्यादा समय बीतने के बाद भी नंबर नहीं आया। जितेंद्र पाटीदार फूलगांवड़ी ने बताया गेहूं बेचने के बाद चेक से भुगतान होने पर खाते में जमा राशि निकालने के लिए आया। डेढ़ घंटे से भी अधिक समय हो गया राशि नहीं मिली। कैलाश चौहान धुलेट ने बताया बैंक केवल एक कैश काउंटर से ही राशि जमा कर निकासी कर रही है। कम से कम दो काउंटर खोलना चाहिए। बैंक के स्टाफ में 5-6 कर्मचारी है। शनिवार को 11.30 से 12.30 के बीच केवल कैश काउंटर पर एक मात्र कर्मचारी कार्यरत दिखाई दिए। शेष काउंटर पर एक भी कर्मचारी नहीं था।
कियोस्क खातों से नहीं निकल रही राशि-भानगढ़ के विद्यार्थी कन्हैयालाल खेमराज मुंडेल, भूरालाल प्रेमचंद कुमावत ने बताया उनके कियोस्क खाते से छात्रवृत्ति की राशि जमा होती है। इसमें प्रतिमाह 10 हजार रु. की लिमिट है। लेकिन केवल 5 हजार रु. ही निकाल कर दे रहे।
बैंक के कांउटरों पर ग्राहकों को कर्मचारी नहीं मिलने से होते रहे परेशान।
6 माह में भी नहीं बने एटीएम कार्ड
पीपरनी के संजय भूराजी भायल एवं धुलेट के भेरूलाल रमेश चोयल ने बताया हमने एटीएम कार्ड के लिए 6 माह पूर्व बैंक में आवेदन दिया था। लेकिन हमें अब तक कार्ड नहीं मिला। पोस्ट ऑफिस में भी तलाश किया लेकिन नहीं आया।
रुटीन कार्य ज्यादा रहता है
बैंक में पांच लोगों का स्टाफ है। एक व्यक्ति प्रतिदिन कैश के लिए धार जाता है जिससे चार व्यक्ति ही कार्य देखते है। भीड़ अधिक होने पर कैश के लिए दो काउंटर कर दिए जाते है। आज नहीं किए है। सामान्य रुटीन का कार्य भी बहुत अधिक रहता है। समस्याओं का शीघ्र ही समाधान करेंगे। जगमोहन इंदौरे, बैंक प्रबंधक
राजगढ़. बैंक कांउटर पर राशि निकालने के लिए लगी लंबी कतार।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva